প্রথিতযশা গম্ভীরা রচয়িতা `সুফি মাস্টার’ মূলত একজন ‘স্বভাব কবি’। প্রথম দিকে তিনি পালাগান, নিমাই সন্ন্যাস, রাধার মানরঞ্জন ইত্যাদি রচনা করেন। মালদহের খ্যাতিমান আলকাপ শিল্পী ‘সরকার আকবর খলিফার’ দলে তিনি কিছুদিন আলকাপ গানও করেন। পরবর্তী সময়ে তিনি ‘কিশোরী মোহন চৌধুরী ওরফে কিশোরী পন্ডিতের’ গম্ভীরা দলে যোগদান করেন। একসময় তিনি নিজেই একটি গম্ভীরা দল গঠন করেন। মালদহ থেকে ১৩২৯ বঙ্গাব্দে সুফি মাস্টার রচিত ‘গম্ভীরা সংগীত’ নামে একটি ‘গম্ভীরা সংকলন’ প্রকাশিত হয়। তাঁর বহুগান সেসময় গ্রামোফোনে রেকর্ড করা হয়েছিল। দেশ-বিভাগ পূর্বকালে তাঁর পালা গম্ভীরা গানের প্রতিটা চরিত্রই ছিল ব্রিটিশবিরোধী। এক সময়ে গম্ভীরা গান ব্যাপক জনপ্রিয় হয়ে উঠলে তৎকালীন ব্রিটিশ সরকার তাঁকে নজরবন্দি করে রাখে। সুফি মাস্টারের মাথার মূল্য এক হাজার টাকা ঘোষণা করে তৎকালীন ব্রিটিশ সরকার। সুফি মাস্টার রচিত বেশকিছু ‘লোকগীতি’ ব্রিটিশ সরকার কর্তৃক সেই সময় বাজেয়াপ্ত করা হয়েছিল। সুফি মাস্টার রচিত ‘সাহেব ধরি ও লাঙ্গল কলার গাছ হে, নাচাইছে বেশ ভালুক নাচহে’ প্রভৃতি বাংলা লোক-সাহিত্যে এক অভূতপূর্ব, অমর সৃষ্টি…! চাঁপাইনবাবগঞ্জের ঐতিহ্যবাহী নিজস্ব লোকসংস্কৃতি ‘আধুনিক গম্ভীরা’ গানের প্রবর্তক-সুফি মাস্টার পালা গম্ভীরাকে ‘নানা-নাতীর’ ভূমিকায় রুপ দিয়ে ডুয়েট আধুনিক গম্ভীরার রুপায়ন করেন। এই রুপায়ন প্রক্রিয়ায় চাঁপাইনবাবগঞ্জের সোলেমান মোক্তার, কালু মোক্তার ও পশুপতি মোক্তার প্রমুখ ব্যক্তিবর্গ অত্যন্ত গুরুত্বপূর্ণ ভূমিকা পালন করেন। সত্য ভাষণ বা গুমর ফাঁক করাই গম্ভীরা গানের মূল উদ্দেশ্য। এ গানের একটা সংগ্রামী ঐতিহ্য আছে, যা সুফি মাস্টার থেকে আবহমানকাল ধরে বাঙালির জীবনে চিরভাস্বর হয়ে রয়েছে। চাঁপাইনবাবগঞ্জের ঐতিহ্যবাহী আরেকটি লোকসংস্কৃতি ‘আলকাপ’ গানের তিনি ভদ্র সংস্করণকারী।